Eelmisel neljapäeval telesaates «Unetus» toimunud arutelus esindas usundiõpetusse skeptilisemalt suhtuvaid ringkondi peaaegu ainuisikuliselt Robert Lepikson ning vastaspoolt Pille Valk, kirikute esindajad, usuõpetuse kogemusega õpilased ja õpetajad. Arutelu käigus võis kuulda, et kirikud ja kristlased loodavad usundiõpetuse  tunnist lisaks teadmistele ka muutust ühiskondlikes väärtustes, mõju laste väärtushinnangute kujunemisele, kaitset ateismi eest (sellise mõtte ütles telesaates EEKBLi president Joosep Tammo), usulist käsitlust sellest, «kust inimene tuleb ja kuhu läheb», tutvumist absoluutsete väärtussüsteemidega tänapäeva relatiivses ühiskonnas. Kokkuvõtvalt öeldes loodetakse vastukaalu nendele väärtustele, mida õpetab lastele kaasaegne liberaalne-sekulaarne haridussüsteem ja ühiskond.